Почетком фебруара 1863. речна флотила Севера (117 бродова) стигла је до Виксбурга на левој обали реке Мисисипи. Генерал Грант кренуо је почетком марта са три корпуса (око 45.000 људи) према Виксбургу. Касније су његове снаге, појачане са још два корпуса, бројале преко 60.000 људи. Пошто је одлучио да освоји Виксбург нападом са истока, Грант је упутио један корпус у демонстративна дејства северно од града, а са главнином наставио покрет на југ, низводно од града. Када је стигао до Бруинсберга (), бродовима речне флотиле пребацио је своје снаге 30. априла на леву обалу Мисисипија, а затим кренуо према Џексону против снага генерала Џонстона. Пошто је потиснуо Џонстонову армију на исток и заузео Џексон 14. маја, кренуо је у напад према Виксбургу. У бици код Чемпјенз Хила () 16. маја и на Великој Црној реци () 17. маја сломио је отпор истурених делова снага Југа, које су браниле прилазе Виксбургу. После безуспешних напада на тврђаву 18. и 22. маја, Грант је приступио опсади тврђаве, коју је уз тесно садејство речне флотиле Севера принудио на капитулацију 4. јула, сутрадан после великог пораза Конфедерације код Гетисбурга.